《钱伸仲乞静照轩诗取逸少所谓静照在忘求云》
宋代·李彭

往者多逸想，山阴时见之。肯持圭组面，自尘丘壑姿。

奇伟不少贷，确讱无纤遗。保全胜东山，出语曾未思。

巢许逢稷契，何由致于斯。乃比石卫尉，此老端不为。

观其誓墓作，岂复随家鸡。忘求在静照，定体发光辉。

谁料百代下，领此无言师。元非折腰具，聊复尉河西。

开轩延胜气，不许剩客随。凛然廉蔺风，坐用谈笑追。

悬知杜武库，时与河阳期。持觞望天末，云树相参差。

直恐永和日，未能相盛衰。径烦画幽处，公莫惜鹅溪。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。